b'\n_START_ARTICLE_\nKokebok\n_START_PARAGRAPH_\nEn kokebok inneholder oppskrifter p\xc3\xa5 ulike matretter, og anvisninger og r\xc3\xa5d om hvordan de kan tilberedes.\n_START_SECTION_\nHistorie\n_START_PARAGRAPH_\nDe eldste kokeb\xc3\xb8kene kommer fra orientalske land. Den tidligst kjente indiske er \xc2\xabVasavarajeyam\xc2\xbb, den er skrevet i gammel sanskrit og antas \xc3\xa5 v\xc3\xa6re opp til 3\xc2\xa0500 \xc3\xa5r gammel._NEWLINE_En av de eldste kjente kokeb\xc3\xb8kene fra middelalderen er skrevet i det 13. \xc3\xa5rhundre av Baghdadi med oppskrifter som ble brukt i arabiske omr\xc3\xa5der, Al-Andalus medregnet._NEWLINE_Den f\xc3\xb8rste, \xc2\xabmoderne\xc2\xbb, europeiske kokebok ble skrevet rundt 1460 av renessanse-kokken Martino, med tittelen Libro de arte coqvinaria composto per lo egregio maestro martino coqvo olim del reverendiss monsignor camorlengo et patriarcha de aqvileia. Denne kokeboken grunnla det moderne italienske kj\xc3\xb8kken, det beskrives bla. hvordan pasta tilberedes. Martino ble snart glemt, men en annen romer, Platina, kopierte en stor del av boken og fikk den utgitt i 1474 med tittelen Om sann nytelse og velv\xc3\xa6re. Kokeboken Llibre del coch av katalaneren Robert de Nola er blant de f\xc3\xb8rste trykte europeiske kokeb\xc3\xb8kene. F\xc3\xb8rste kjente utgave er fra 1520, men den kan ha v\xc3\xa6rt utgitt tidligere. Teksten stammer fra f\xc3\xb8r 1491, og ble trolig til omkring 1470.\n_START_SECTION_\nI Norge\n_START_PARAGRAPH_\nDe f\xc3\xb8rste kokeb\xc3\xb8kene i Norge var h\xc3\xa5ndskrifter. Et eksempel p\xc3\xa5 det er oppskifter som finnes i boken med den lange tittelen: Familiestamrulle vedkommende Eliesonske, Ankerske, Colletske, Ki\xc3\xb8nigske m.m. familier \xe2\x80\x93  fra slutningen av 1600 \xe2\x80\x93 1874 osv. Boken inneholder foruten oppskrifter ogs\xc3\xa5 religi\xc3\xb8se betraktninger, slektsopplysninger og vevoppskrifter. Mange av oppskriftene i boken ble utpr\xc3\xb8vd i forbindelse med Riksarkivets markering av grunnlovsjubileet i 2014, og det ble laget en blogg. _NEWLINE_Hanna Winsnes skrev det som regnes som den f\xc3\xb8rste, norske kokeboken, L\xc3\xa6rebog i de forskellige grene af husholdningen. Den kom ut i 1845, og inneholdt det en husmor trengte \xc3\xa5 vite om alt fra matlaging og slakting, til husdyrstell og hagedyrking. Boken har kommet i fjorten opplag.  _NEWLINE_Peder Chr. Asbj\xc3\xb8rnsen, eventyrsamleren,  utgav i 1864 kokeboken Fornuftigt Madstell under psevdonymet Clemens Bonifacius. Den ble tatt godt imot,  men utl\xc3\xb8ste den ber\xc3\xb8mte "Grautstriden", hvor Eilert Sundt og Asbj\xc3\xb8rnsen var uenig om nytten av \xc3\xa5 bruke r\xc3\xa5tt mel i ferdig kokt gr\xc3\xb8t. Stor kokebok for st\xc3\xb8rre og mindre husholdninger av Henriette Sch\xc3\xb8nberg Erken fikk stor utbredelse, den ble utgitt for f\xc3\xb8rste gang i 1914 og deretter i stadig nye opplag. Denne kokeboken var revolusjonerende i og med at den satte ern\xc3\xa6ringsverdier og \xc3\xb8konomi i fokus.  _NEWLINE_I dag foreligger mer enn 1\xc2\xa0350 kokeb\xc3\xb8ker p\xc3\xa5 norsk. De bestselgende b\xc3\xb8kene har forfattere som Jamie Oliver, Bent Stiansen, Wenche Andersen, Arne Brimi, Ingrid Espelid Hovig og Andreas Viestad, alts\xc3\xa5 i f\xc3\xb8rste rekke personer som er blitt kjent gjennom TV og matspalter i andre media.'